b'\n_START_ARTICLE_\nMIA (nett-konsept)\n_START_PARAGRAPH_\nMIA er navnet p\xc3\xa5 et konsept NRK Super har kj\xc3\xb8rt p\xc3\xa5 sine nettsider, og til dels p\xc3\xa5 TV. Serien  er satt sammen av de tre venninnene Marie, Iben og Alexandra (MIA) sin blogg, der de skriver innlegg og poster webcam-videoer om det de har p\xc3\xa5 hjertet, og videoer om hva som ellers foreg\xc3\xa5r i livene deres._NEWLINE_Serien startet 1. februar 2010 og femte og siste sesong ble avsluttet i juni 2012). Da serien startet var jentene i ferd med \xc3\xa5 starte andre halv\xc3\xa5r i sjette klasse p\xc3\xa5 en ny skole, og serien har senere fulgt dem videre gjennom alt de opplever i livene sine. Ved slutten av femte og siste sesong er de nesten ferdige med \xc3\xa5ttende klasse. Serien foregikk i normal tid, det vil si at dersom en video for eksempel foregikk p\xc3\xa5 nytt\xc3\xa5rsaften, ble den postet p\xc3\xa5 nytt\xc3\xa5rsaften, og foregikk en video mens jentene er p\xc3\xa5 skolen, ville den som oftest bli postet mellom ca. klokka 09.00 og 14.00 p\xc3\xa5 en hverdag. Serien "modnet" ogs\xc3\xa5 samtidig som jentene, og etterhvert som de ble eldre ble nye, mer alderstilpassede temaer tatt opp i serien._NEWLINE_MIA-jentene gikk i samme klasse som guttene i konseptet BIFF. Det foregikk p\xc3\xa5 samme m\xc3\xa5te som, og parallelt med MIA-konseptet, men var guttene Pelle, Daniel og Adils vinkling av historien. BIFF-serien ble avsluttet etter andre sesong i desember 2010 da serien aldri helt slo ann hos m\xc3\xa5lgruppen. P\xc3\xa5 ungdomsskolen gikk ikke MIA-jentene lenger i samme klasse som BIFF-guttene, men i parallellklassen deres._NEWLINE_NRK Super lagde det aller f\xc3\xb8rste nettkonseptet for norske barn, \xc2\xabSara\xc2\xbb, som ble avsluttet h\xc3\xb8sten 2009, som da senere ble overtatt av MIA. Sara fulgte hovedpersonen med samme navn gjennom de siste \xc3\xa5rene p\xc3\xa5 barneskolen, og serien endte da hun sluttet i syvende klasse. Karakteren Sara kom tilbake for en kort stund da hun hadde en gjesterolle i MIA i sesong 3. MIA-jentene har reist litt rundt i landet for \xc3\xa5 v\xc3\xa6re med p\xc3\xa5 filmpremierer der alle kunne komme og m\xc3\xb8te jentene._NEWLINE_Serien MIA er n\xc3\xa5 avsluttet, og har n\xc3\xa5 blitt fulgt opp av en ny serie, "Jenter", som f\xc3\xb8lger en sjetteklassing som heter Maya og de tre bestevennene hennes, Tora, Shirin og Emilie. "Jenter" foreg\xc3\xa5r p\xc3\xa5 samme m\xc3\xa5te som MIA, som vil si at denne ogs\xc3\xa5 hovedsakelig er en nettserie som ogs\xc3\xa5 av og til sendes p\xc3\xa5 TV. Som forgjengerne foreg\xc3\xa5r ogs\xc3\xa5 "Jenter" i normal tid.'